
ΕΝΩΣΗ ΙΑΤΡΩΝ ΝΟΣΟΚΟΜΕΙΟΥ & ΚΕΝΤΡΩΝ ΥΓΕΙΑΣ ΞΑΝΘΗΣ


Η ΥΓΕΙΑ ΣΤΟ ΧΡΗΜΑΤΙΣΤΗΡΙΟ

Την ώρα που η ίδια η Βουλή ανακοινώνει επίσημα ότι 6.300.000 Έλληνες επιβιώνουν κάτω ή κοντά στο όριο της φτώχειας, η μνημονιακή κυβέρνηση προχωρά στην τελική διάλυση της δημόσιας υγείας.
Πρώτα κατήργησαν την πρωτοβάθμια περίθαλψη, απολύοντας τους γιατρούς του πρώην ΙΚΑ-ΕΟΠΥΥ και έφτιαξαν το ΠΕΔΥ χωρίς κανένα κλινικό γιατρό. Για παράδειγμα: είναι πρακτικά αδύνατο να εξεταστείς από παιδίατρο στο ΠΕΔΥ, αφού ο ίδιος γιατρός καλύπτει 6 θέσεις (Κ.Υ. Αβδήρων, Κ.Υ. Σταυρούπολης, Νοσοκομείο, πρώην ΠΙΚΠΑ, πρώην σταθμό εμβολίων ΙΚΑ και ΠΕΔΥ).
Στη συνέχεια έβαλαν περιορισμό στη συνταγογράφηση φαρμάκων με αποτέλεσμα ασθενείς με χρόνια προβλήματα και ακριβή θεραπεία να μην μπορούν να πάρουν δωρεάν τα φάρμακά τους.
Μετά απαγόρευσαν μια σειρά εργαστηριακών αλλά και προληπτικών εξετάσεων. Τώρα πρέπει να τις πληρώνεις από την άδεια  τσέπη σου.
Ολοκληρώνουν την καταστροφή της δημόσιας Υγείας με την ίδρυση Ανώνυμης Εταιρείας μετόχων για την διαχείριση των οικονομικών του ΕΣΥ (ΕΣΑΝ ΑΕ). Το κράτος θα έχει αρχικά το 51% των μετοχών και στη συνέχεια ίδωμεν. Η ψήφος όμως των μεγαλοεπιχειρηματιών της υγείας θα είναι ισότιμη με το κράτος. Δηλαδή έβαλαν τον λύκο (που θέλει να κατασπαράξει τη δημόσια υγεία) να φυλάει τα πρόβατα!
Οι εισαγωγές ασθενών, οι εξετάσεις τους, τα φάρμακά τους  και ο χρόνος νοσηλείας τους θα εξαρτάται πλέον αποκλειστικά από τα κέρδη της εταιρείας και όχι από την βαρύτητα της κατάστασης του ασθενούς. Παράδειγμα: μέγιστος χρόνος νοσηλείας παιδιού με μηνιγγίτιδα προβλέπονται από τον κανονισμό οι 3 μέρες, ενώ αναγκαία είναι η νοσηλεία  10-14 ημερών. Συνεπώς μετά την 4η μέρα ή πληρώνεις ή παίρνεις εξιτήριο. Με τα ίδια κριτήρια θα έχει προτεραιότητα στο χειρουργείο αυτός που πληρώνει και δεν έχει επείγον πρόβλημα και όχι ο νέος με το επείγον πρόβλημα που είναι ανασφάλιστος.
Με το σύστημα αυτό θα διαμορφωθούν δύο ειδών νοσοκομεία:  τα επαρχιακά που έχουν «πελατεία» ανασφάλιστους και άπορους και  σταδιακά θα υπολειτουργούν ελλείψει χρημάτων, προσωπικού και υλικών, και τα νοσοκομεία που θα νοσηλεύουν τους πλούσιους.  

Η κατάσταση αυτή δεν μπορεί να συνεχιστεί, αλλά δεν θα ανατραπεί αν δεν την ανατρέψει ο λαός.

